'Jy is 'n vrou wat pragtig is' — Wagtoring – AANLYN BIBLIOTEEK
wp17 nr. 3 bl. 12-15
SARA staan in die middel van die kamer en kyk om haar rond. Stel jou 'n Midde-Oosterse vrou voor met treffende, donker oë vol uitdrukking. Is daar 'n tikkie hartseer in haar oë? Dit sal nie moeilik wees om te verstaan hoekom nie. Daar het baie in hierdie huis gebeur. Sy en haar geliefde man, Abraham, het jare lank gelukkig hier gebly.* Saam het hulle dit hulle huis gemaak.
Volgens die Bybel het Sara groot geloof gehad. Sy het nie geloof gehad in die maangod wat oral in Ur aanbid is en vir wie daar 'n groot toring in die stad gebou was nie. Sara het eerder die ware God, Jehovah, aanbid. Die Bybel sê nie hoe sy in God begin glo het nie, maar ons weet dat haar pa ten minste 'n tyd lank afgode aanbid het. Ons weet ook dat sy met Abraham getrou het, wat tien jaar ouer as sy was (Genesis 17:17).* Hy het later bekend geword as "die vader . . . van almal wat geloof het" (Romeine 4:11). Saam het hulle 'n goeie, sterk huwelik opgebou. 'n Huwelik gekenmerk deur respek, goeie kommunikasie en 'n gewilligheid om saam deur moeilike probleme te werk. Maar die belangrikste kenmerk van hulle huwelik was hulle liefde vir hulle God.
Hulle name was eers Abram en Sarai, maar die meeste mense ken eerder die name wat Jehovah hulle later gegee het.—Genesis 17:5, 15.
Tera was Sara en Abraham se pa, maar hulle het nie dieselfde ma gehad nie. Daarom was Sara Abraham se halfsuster (Genesis 20:12). Hoewel so 'n huwelik vandag heeltemal verkeerd sal wees, moet ons in gedagte hou dat dinge baie anders was in daardie tyd. Die mens was nader aan die volmaaktheid wat Adam en Eva gehad het, maar toe verloor het. Vir sulke sterk, gesonde mense het 'n huwelik tussen onmiddellike familielede nie dieselfde genetiese gevare vir hulle kinders ingehou as wat vandag die geval is nie. Sowat 400 jaar later, toe mense omtrent so lank gelewe het as wat ons vandag lewe, het die Mosaïese Wet seks tussen onmiddellike familielede verbied.—Levitikus 18:6.